Erik Nyström (jääkiekkoilija)

Erik Nyström (s. 30. lokakuuta 1993 Tukholma, Ruotsi) on ruotsalainen jääkiekkoilija. Hän on pelipaikaltaan vasen laitahyökkääjä. Hän pelannut urallaan ulkomailla myös AHL:ssä, KHL:ssä, Kroatiassa ja Suomessa.

Ura

Seuraura 
Nyström on Nacka HK:n kasvatti. Hän siirtyi B-juniori-ikäisenä MODO Hockeyn junioreihin kaudeksi 2009–2010, jolloin Nyström oli joukkueen toiseksi paras pistemies Petter Segerstenin jälkeen tehoilla 18+24=42. Kaudella 2011–2012 hän oli seuran J20-junioreiden paras pistemies pudotuspeleissä tehoilla 5+4=9. Nyström jakoi myös MODO:n sisäisen maalipörssin voiton János Hárin kanssa. Hän debytoi samalla kaudella myös seuran Elitserien-joukkueessa, jossa Nyström pelasi 19 runkosarjaottelua tehden kaksi syöttöpistettä. Hän teki Elitserien-debyyttinsä runkosarjan avauskierroksella 15. syyskuuta 2011 Frölunda HC:tä vastaan. Nyström sai ottelussa jääaikaa 12.31.

Montreal Canadiens varasi Nyströmin kuudennella kierroksella 154. pelaajana NHL:n varaustilaisuudessa 2012. Hän pelasi alkukauden 2012–2013 MODO:n J20-junioreissa, mutta marraskuussa 2012 seura lainasi Nyströmin loppukaudeksi Ruotsin toiseksi korkeimmalle sarjatasolle HockeyAllsvenskan-joukkue Karlskrona HK:hon. Hän teki siellä 23 runkosarjaottelussa tehot 5+6=11 ja viidessä Kvalserien-ottelussa kaksi syöttöpistettä. Elokuussa 2013 Nyström teki ammatilaistry-out -sopimuksen hänet varanneen Montreal Canadiensin farmijoukkueen, Hamilton Bulldogsin kanssa. Nyström pelasi joukkueessa alkukaudella 2013–2014 17 runkosarjaottelua tehopistein 1+4=5, kunnes marraskuussa hänen try-outinsa purettiin ja Nyström siirtyi loppukaudeksi KHL:n kroatialaisjoukkue Medveščak Zagrebiin. Hän teki siellä 20 runkosarja- ja kolmessa playoff-ottelussa yhden syöttöpisteen. Nyström vahvisti myös Medveščakin kakkosjoukkuetta Kroatian pääsarjan pudotuspeleissä, jotka päättyivät mestaruuteen.

Kaudeksi 2014–2015 Nyström teki kaksivuotisen sopimuksen Djurgårdens IF:n SHL-joukkueen kanssa. Hän pelasi joukkueessa kolme ottelua Mestarien liigassa tehden yhden syöttöpisteen, mutta Nyström kuitenkin sairastui kesken harjoituskauden. Kuntouduttuaan Djurgården lainasi hänet Allsvenskan-joukkue IK Oskarshamniin syyskuussa 2014. Nyström pelasi siellä neljä ottelua, mutta hän ei palannut enää Djurgårdeniin ja teki lokakuussa loppukauden sopimuksen Allsvenskan-joukkue Timrå IK:n kanssa. Kaudeksi 2015–2016 Nyström siirtyi sarjan nousijajoukkue IK Panternin riveihin. Hän voitti joukkueen sisäisen piste-, maali- ja syöttöpörssin tehoilla 18+19=37 sekä sisäisen tehotilaston lukemalla +23.

Nyström siirtyi kaudeksi 2016–2017 kaksivuotisella sopimuksella SHL-joukkue Frölunda HC:hen. Hän pelasi joukkueessa vain yhden CHL-ottelun sekä yhden ottelun yli-ikäisenä seuran J20-junioreissa, kunnes syyskuussa 2016 Frölunda lainasi Nyströmin loppukaudeksi takaisin sarjatasoa alemmas Panterniin. Hän oli nousukarsinnoissa joukkueen paras syöttäjä kolmella syöttöpisteellään. Huhtikuussa 2017 Frölunda purki Nyströmin sopimuksen.

Kaudeksi 2017–2018 Nyström siirtyi vuoden mittaisella sopimuksella SM-liigajoukkue Turun Palloseuraan. Joulukuussa 2017 hänen sopimuksensa purettiin kuitenkin yhteisymmärryksessä. Nyström palasi loppukaudeksi kotimaahansa ja hän siirtyi Allsvenskan-joukkue AIK IF:ään. Kaudeksi 2018–2019 Nyström palasi pelaamaan samaa sarjaa kaksivuotisella sopimuksella IK Panterniin. Hän oli tehoilla 8+15=23 joukkueen neljänneksi paras pistemies. Kaudeksi 2018–2019 Nyström siirtyi Västerviks IK:hon.

Syyskuussa 2020 Nyström teki vuoden mittaisen sopimuksen Tanskan Metal Ligaenissa pelaavan Odense Bulldogsin kanssa. Jo ennen ensimmäistäkään sarjaottelua hänen sopimuksensa kuitenkin purettiin henkilökohtaisista syistä vain kaksi viikkoa myöhemmin.

Maajoukkueura 
Nyström on pelannut 12 nuorten maaottelua.

Pelityyli 
Elite Prospects -sivuston mukaan Nyström on työteliäs ja teknisesti taitava pelaaja, jolla on hyvä visio. Hän ei ole kaikkien nopein luistelija, mutta liikkuu kevyesti. Nyström liikuttaa kiekkoa hyvin nopeassa vauhdissa. Hän ei ole kuitenkaan kovin fyysinen pelaaja, eikä Nyströmin pelityyli sovi juurikaan puolustavaan rooliin.

Tilastot

Lähteet

Viitteet 

Ruotsalaiset jääkiekkoilijat
Montreal Canadiensin varaamat pelaajat
Vuonna 1993 syntyneet
Elävät henkilöt